ഹരിത മുന് ഭാരവാഹികളുടെ പരാതിയില് വനിതാ കമ്മീഷന് തിങ്കളാഴ്ച മൊഴിയെടുക്കും. തിരുവനന്തപുരം: ഹരിത മുന് ഭാരവാഹികളുടെ പരാതിയിന്മേല് വനിതാ കമ്മിഷന് തിങ്കളാഴ്ച മൊഴിയെടുക്കും. തങ്ങളുടെ പരാതി വിശദമായി എഴുതി തയാറാക്കി വരാന് കമ്മിഷന് പരാതിക്കാര്ക്ക് നിര്ദേശം നല്കി. ഹരിത സംസ്ഥാന കമ്മിറ്റി മുന് ഭാരവാഹികളായ 10 പേരാണ് പരാതിക്കാര്. ഹരിത ഭാരവാഹികളുമായി വരുന്ന തിങ്കളാഴ്ച സിറ്റിംഗ് നടത്തുമെന്ന് വനിതാ കമ്മീഷന് അധ്യക്ഷ പി. സതീദേവി പറഞ്ഞു. പി .കെ നവാസ് അടക്കമുളള എം.എസ്.എഫ് നേതാക്കള് വനിതാ പ്രവര്ത്തകര്ക്കെതിരെ ലൈംഗിക അധിക്ഷേപം നടത്തിയെന്നായിരുന്നു വനിതാ കമ്മീഷന് ഹരിത നല്കിയ പരാതി. ഇത് പിന്വലിക്കണമെന്ന് ലീഗ് നിരന്തരം ആവശ്യപ്പെട്ടിരുന്നെങ്കിലും ഇല്ലെന്ന ഉറച്ച നിലപാടിലായിരുന്നു ഹരിത. സമവായ ചര്ച്ചകളെ തുടര്ന്ന് എം.എസ്.എഫ് നേതാക്കളായ പി.കെ നവാസും കബീര് മുതുപറമ്ബിലും സമൂഹ മാധ്യമത്തിലൂടെ മാപ്പ് പറഞ്ഞിരുന്നു. എന്നാല് മാപ്പല്ല സംഘടനാ തലത്തിലുളള നടപടിയാണ് വേണ്ടതെന്ന നിലപാടില് ഹരിത നേതാക്കള് ഉറച്ച് നില്ക്കുകയായിരുന്നു. തുടര്ന്ന് ഹരിത പിരിച്ചുവിടുകയും പുതിയ ഭാരവാഹികളെ പ്രഖ്യാപിക്കുകയും ചെയ്തിരുന്നു. പുറത്താക്കപ്പെട്ട പത്തോളം നേതാക്കളുടെ പരാതിയാണ് വനിതാ കമ്മീഷന് പരിഗണിക്കുന്നത്. കമ്മീഷന്റെ നിര്ദ്ദേശപ്രകാരം വെളളയില് പൊലിസ് ഹരിതയുടെ പരാതിയില് അന്വേഷണം നടത്തിയിരുന്നു. ഇതിനിടെയാണ് പരാതി വിശദമാക്കി നല്കാന് വനിതാ കമ്മീഷന് പരാതിക്കാര്ക്ക് നിര്ദ്ദേശം നല്കിയത്